钦定古今图书集成/理学汇编/学行典/第119卷 > 张子理窟 > 《心》
## 钦定古今图书集成/理学汇编/学行典/第119卷 > 张子理窟 > 《心》

求养心之道，只求其是而已。盖心弘则是，不弘则不
是。心大则百物皆通，心小则百物皆病。悟后心常弘，
触理皆在吾术内。睹一物又敲点著此心，临一事又
记念著此心，常不为物所牵引去视灯烛，亦足以警
道。大率因一事，长一智，只为持得术博。凡物常不能
出博大之中。求心之始，如有所得，久思则茫然复
失，何也？夫求心不得其要，钻研太甚则惑。求心之要，
只是欲平旷，熟后无心如天，简易不已。今有心以求
其虚，则是已起一心，无由得虚，切不得令心烦，求之
太切，则反昏惑，《孟子》所谓助长也。孟子亦只言存养
而已，此非可以聪明思虑力所能致，然而得博学于
文，以求义理，则亦动其心乎？夫思虑不违是心而已。
“尺蠖之屈，以求伸也；龙蛇之蛰，以存身也；精义入神，
以致用也；利用安身，以崇德也。”此交相养之道。夫屈
者所以求伸也，勤学所以修身也，博文所以崇德也。
惟博文则可以力致人，平居又不可以全无思虑，须
是考前言往行，观昔人制节如此，以行其事而已。故
动焉而无不中理。心既虚则公平，公平则是非较
然易见，当为不当为之事自知。心清时常少，乱时
常多。其清时即视明听聪，四体不待羁束，而自然恭
谨。其乱时反是。如此者，何也？盖用心未熟，客虑多而
常心少也，习俗之心未去，而实心未全也。有时如失
者，只为心生，若熟后自不然。心不可劳，当存其大者
存之，熟后小者可略，“心且宁守之”，其发明却是末
事。只常体义理，不须思，更无足疑。天下有事，其何思
何虑？自来只以多思为害，今且宁守之，以攻其恶也。
若得安且久，自然文章出，《解义》明。宁者，无事也，只要
行其所无事。